ID-DEĊIŻJONI TAL-KUNSILL
tat 3 ta' Jannar 2005
li temenda d-Deċiżjoni 2001/881/KE li tħejji lista miftehma ta' postijiet ta' spezzjoni fuq il-fruntiera għall-kontrolli veterinarji fuq l-annimali u prodotti ta' l-annimali minn pajjiżi terzi u li taġġorna r-regoli dettaljati li jirrigwardaw il-kontrolli li għandhom jitwettqu mill-esperti tal-Kummissjoni
(innotifikata fid-dokument bin-numru C(2004) 5598)
(Test b'rilevanza għaż-ŻEE)
(2005/13/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistipula l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi, u b'mod partikulari l-Artikolu 6(2) tagħha, (1)
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE, u 90/675/KEE (2), u b'mod partikolari l-Artikolu 6(4) tagħha,
Billi:
(1)
Iż-żamma tas-sigurtà tal-fruntieri biex ma jkunx hemm dħul ta' organiżmi ta' ħsara potenzjali sew għas-saħħa ta' l-annimali kemm għas-saħħa pubblika hija vitali, u l-infurzar kif imiss tal-leġislazzjoni tal-Komunità għandu jkun sorveljat mill-Uffiċċju Alimentari u Veterinarju tal-Kummissjoni.
(2)
Id-Deċiżjoni tal-Kummissjoni 2001/881/KE (3) tistabbilixxi kemm il-darba għandhom isiru spezzjonijiet mill-Kummissjoni fil-postijiet ta' spezzjoni fuq il-fruntiera fil-Komunità b'mod partikolari fir-rigward ta' l-infrastruttura, tagħmir u tħaddim tal-post ta' spezzjoni fuq il-fruntieri.
(3)
Mid-dħul ta' l-istandards armonizzati għall-faċilitajiet fil-postijiet ta' spezzjoni fuq il-fruntiera mid-Deċiżjoni tal-Kunsill 2001/812/KE, (4) il-biċċa l-kbira tal-postijiet ta' spezzjoni fuq il-fruntiera issa jissodisfaw il-kondizzjonijiet meħtieġa minimi f'dak li għandu x'jaqsam ma' faċilitajiet bħal dawn.
(4)
Iż-żamma ta' kontrolli effettivi fuq l-importazzjonijiet tiddependi sew fuq id-disponibbilità ta' faċilitajiet xierqa sew fuq l-implimentazzjoni effettiva ta' proċeduri stipulati fil-leġislazzjoni dwar kontrolli veterinarji, u dawn ta' l-aħħar għandhom issa jkunu l-punt prinċipali tal-missjonijiet imwettqa mill-Uffiċċju Alimentari u Veterinarju.
(5)
Ir-Regolament tal-Kummissjoni (KE) 745/2004 (5) li jistipula miżuri fir-rigward ta' l-importazzjoni ta' prodotti li ġejjin mill-annimali għall-konsum(jew użu) personali jipprovdi qafas legali għall-Istati Membri fit-twettiq ta' kontrolli fil-postijiet kollha ta' dħul fil-komunità barra minn dawk il-kontrolli fil-postijiet ta' spezzjoni fuq il-fruntiera skond l-iskema ta' kontrolli veterinarji; dan it-tip ta' kontrolli lil hinn mill-postijiet ta' spezzjoni fuq il-fruntiera għandhom ukoll jkunu sorveljati mill-Uffiċċju Alimentari u Veterinarju.
(6)
Il-frekwenza u l-għan tal-missjonijiet mill-Uffiċċju Alimentari u Veterinarju li jeżaminaw mill-ġdid il-kontrolli fuq l-importazzjonijiet fil-postijiet ta' spezzjoni fuq il-fruntiera fl-Istati Membri għandhom jiġu deċiżi fuq bażi ta' kemm hemm riskji għas-saħħa ta' l-annimal u dik pubblika fil-Komunità, wara li tiġi kkunsidrata l-informazzjoni kollha disponibbli għall-Kummissjoni, inklużi l-mudelli kummerċjali fil-komunità, l-istatistika disponibbli skond il-leġislazzjoni veterinarja, ir-riżultati ta' missjonijiet li saru qabel mill-Uffiċċju, kull qasam problematiku identifikat, u kull informazzjoni oħra rilevanti.
(7)
Id-Deċiżjoni 2001/881 għandha għalhekk tiġi emendata.
(8)
Il-miżuri stipulati f'din id-Deciżjoni huma konformi ma' l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali.
ADOTTAT DIN ID-DEĊIŻJONI:
Artikolu 1
L-Artikolu 2 tad-Deċiżjoni tal-Kummissjoni 2001/881KE jinbidel bit-test li ġej:
“Artikolu 2
1. L-esperti veterinarji tal-Kummissjoni għandhom iwettqu spezzjonijiet regolari fl-Istati Membri f'kooperazzjoni ma' l-esperti ta' l-Istati Membri biex jeżaminaw mill-ġdid il-konformità mal-leġislazzjoni tal-Komunità dwar il-kontrolli fuq l-importazzjoni fil-postijiet ta' spezzjoni fuq il-fruntiera elenkati fl-Anness. Il-missjonijiet għandhom ikunu mmirati lejn l-assessjar tar-riskji għas-saħħa ta' l-annimali u dik pubblika fil-Komunità u għandhom jeżaminaw mill-ġdid l-aspetti kollha ta' implimentazzjoni tal-leġislazzjoni tal-Komunità dwar il-kontroll veterinarju ta' l-importazzjoni, inklużi l-infrastruttura, it-tagħmir u l-proċeduri.
2. Il-Kummissjoni wara konsultazzjoni ma' l-Istat Membru ikkonċernat tista' wkoll teżamina mill-ġdid il-verifiki li saru f'dak li għandu x'jaqsam mas-saħħa ta' l-annimali u dik pubblika fuq l-importazzjonijiet u l-bagalji personali tal-passiġġieri fil-postijiet l-oħra ta' dħul li ma tniżżlux bħala postijiet ta' spezzjoni fuq il-fruntiera.
3. L-ispezzjonijiet mill-esperti veterinarji tal-Kummissjoni għandhom ikunu msejsa fuq l-assessjar tal-fatturi kollha rilevanti kif jidher aktar fid-dettall fil-paragrafu erbgħa u r-riskji potenzjali u l-impatt ta' dawn il-fatturi fuq is-saħħa ta' l-annimali u dik pubblika fil-Komunità.
4. Il-Kummissjoni tistabbilixxi prioritajiet ta' destinazzjoni u frekwenza meta tippjana missjonijiet ta' l-Uffiċċju Alimentari u Veterinarju hi u tikkunsidra l-istorja ta' l-ispezzjonijiet li saru qabel f'xi Stat Membru, it-tagħrif miġbur skond is-sistema TRACES, informazzjoni mibgħuta mill-Istati Membri skond ir-Regolament tal-Kummissjoni (KE) 745/2004 u l-parametri li ġejjin:
-
il-mudelli kummerċjali kwantitattivi u kwalitattivi li jirrigwardaw xi Stat Membru, inklużi t-tip u l-ispeċji ta' annimali jew ta' prodotti, u l-pajjiż minn fejn joriġinaw,
-
xi informazzjoni rilevanti li tirrigwarda possibbiltà ta' importazzjonijiet illegali u r-riskju potenzjali tad-dħul ta' xi marda,
-
xi informazzjoni disponibbli skond is-sistema Rapid Alert,
-
kull tagħrif ieħor rilevanti.
5. Kull sena l-Kummissjoni għandha tibgħat lill-Istati Membri kopja tar-rapport ta' spezzjoni għall-postijiet kollha ta' spezzjoni fuq il-fruntiera li tagħhom tkun għamlet żjara fit-12 il-xahar ta' qabel flimkien ma' rapport li jirrigwarda l-evoluzzjoni tal-qagħda ġenerali tal-postijiet ta' spezzjoni fuq il-fruntiera li dwarhom intlaħaq ftehim.”
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, fit-3 ta' Jannar 2005.